苏辙
次韵孔平仲著作见寄四首
昔在京城南，成均封茅屋。
清晨屣履过，不顾车击毂。
时有江南生，能使多士服。
同侪畏锋锐，兄弟更驰逐。
文成剧翻水，赋罢有余烛。
连收领底髭，未耗髀中肉。
飞腾困中路，黾勉啄场粟。
归来九江上，家有十亩竹。
一官粗包裹，万卷中自足。
还如白司马，日听杜鹃哭。
我来万里外，命与江波触。
罪重惭故人，囊空仰微禄。
已为达士笑，尚谓愚者福。
米盐日草草，奔走常碌碌。
尺书慰贫病，佳句烂圭玉。
多难畏人知，胡为强题目。
徂年慕桑梓，归念寄鸿鹄。
但愿洗余愆，躬耕江一曲。
共居天地间，大类一间屋。
推排出高下，何异车转毂。
死生本昼夜，祸福固倚伏。
谁令尘垢昏，浪与纷华逐。
譬如薪中火，外照不自烛。
感君探至道，劝我减粱肉。
虚心有遗味，实腹不须粟。
芬敷谢桃杏，清劲比松竹。
息微知气定，睡少验神足。
胡为嗜一饱，坐使百神哭。
要知丹砂异，不受腥腐触。
可怜山林姿，自缚斗升禄。
君看出世士，肯屑世间福。
宁従市井游，与众同碌碌。
不愿束冠裳，腰金佩鸣玉。
斯人今何在，未易识凡目。
恐在庐山中，飞翔逐黄鹄。
试用物色寻，应歌紫芝曲。
百病侵形骸，渐老同破屋。
中有一寸空，能用辐与毂。
忽如丹砂走，不受凡火伏。
前瞻已不远，后蹑愈难逐。
将炊甑中饭，未悟窗下烛。
聪明役声形，口腹嗜鱼肉。
尘泥翳泉井，荆棘败禾粟。
未知按妙指，漫欲理丝竹。
庐山多名缁，过客礼白足。
达观等存亡，世欲强歌哭。
确然金石心，不畏蚊蚋触。
顺忍为裳衣，供施谢荣禄。
真人我自有，渡海笑徐福。
众皆指庸庸，自顾非碌碌。
愧君诗意厚，桃李报琼玉。
举网罗众禽，有获非一目。
喧啾定无用，要自取黄鹄。
君看大方家，慎勿留一曲。
治生非所长，儿女惊满屋。
作官又迂疏，不望载朱毂。
因缘挂罪罟，未许即潜伏。
空余读书病，日与古人逐。
老妻怜眼昏，入夜屏灯烛。
上官念贫窭，时节馈醪肉。
衰年类蒲柳，世事剧麻粟。
数日望归田，寄语先栽竹。
文章亦细事，勤苦定何足。
君诗四相攻，欲看守陴哭。
愧无即墨巧，不解火牛触。
自非太学生，彫琢事干禄。
安心已近道，闭口岂非福。
胡为调狂祠，玉石相落碌。
腹中抱丹砂，舌下漱白玉。
作诗虽云好，未免乱心目。
奕秋教二人，不取志鸿鹄。
摩诘非不言，遗韵寄终曲。